**Dusza Mentor Műhely 2019/2020 mentorprogram értékelés**

**Előzmények**

A Dusza Mentor Műhely ötlete 2019 tavaszán fogalmazódott meg. A Dusza Árpád Programozói Emlékverseny tapasztalataira alapozva szerettünk volna egy olyan műhelymunkát megvalósítani, amely lehetőséget biztosít középiskolai diákoknak, akik érdeklődnek a programozás iránt, hogy saját projektötletükön hosszabb ideig, mentorok támogatásával, csapatmunkában dolgozzanak megismerve a modern szoftverfejlesztési technikákat.

Olyan megbízható és elkötelezett mentorokat kerestünk, akik az „iparban” dolgoznak. Így lehetett megoldani azt, hogy a gyorsan változó informatika világából beszivárogtassuk a középiskolákba a jelenleg használt módszereket és eszközöket.

A verseny 12 éves múltja már lehetőséget biztosított arra, hogy az egykori középiskolások felnőtté válva és professzionális tapasztalatot szerezve a szoftverfejlesztés területén, vállaljanak feladatot. Találtunk is három volt Dusza versenyzőt.

2019 augusztusában hirdettük meg a programot, végül szeptember végére 6 középiskolás csapat jelentkezett.

Az eredeti felhívás szövege itt olvasható:

<https://isze.hu/wp-content/uploads/2019/08/Felhivas-a-Dusza-Muhelyre.pdf>

**A műhely koncepciója**

A műhely kihirdetése előtt az alábbi sarokköveket raktuk le, amely a műhely koncepcióját rajzolta ki:

* csak csapatok jelentkezését fogadjuk, 1 csapat legalább 3 fő legyen,
* a csapatok saját projektötlettel jelentkezzenek,
* bár a munka dandárja online módon történik, fontosnak tartottuk a mentor és csapata közötti személyes kapcsolat megteremtését is,
* egy mentornak csak egy csapata legyen („fő mentor”), ettől függetlenül természetesen a többi mentor is segítheti a csapatot,
* a csapatok egymás munkáit is tudják követni, tudjanak egymástól tanulni, inspirálják egymást,
* ne terheljük a csapatokat, mindenki a saját akaratának, szabadidejének megfelelően tudjon haladni,
* rugalmasság legyen jelen végig a program során, alkalmazkodjunk a csapatok egyedi igényeihez,
* vonjuk be a felkészítő informatika tanárokat is a folyamatba.

**Megvalósítás**

A mentorprogram 2019 szeptemberétől 2020 februárjáig tartott.

Három workshopot tartottunk, szombati napokon 9:00-15:00 óra között. A workshopokra a csapatok eljöttek (az ország különféle pontjairól: Kaposvár, Szombathely, Dunakeszi, Budapest), és személyesen dolgoztak együtt a mentorokkal.

A mentorok kezdetben szakmai előadásokat tartottak a csoportoknak, a későbbi workshopokon pedig a csapatok mutatták be projektjükben való előrehaladásukat a többi csapat és mentor számára. Arról is beszámoltak, mit tanultak a mentorprogram során.

A workshopok között a csapatok „otthon” dolgoztak, minden csapat a saját módján oldotta meg ezt. Volt olyan csapat, akinek lehetősége nyílt az informatika órán dolgozni a projektjén, mások szabadidejükben dolgoztak. Bár a mentorokkal szemben nem volt elvárás, mégis meglátogatták a csapatukat saját városukban is, és ott is dolgoztak együtt. Ez azért is szükséges volt, mert nem mindig tudott minden csapat eljönni egy-egy workshopra.

2020. február 22-én Miskolcon, a Földes Ferenc Gimnáziumban a csapatok bemutatták munkájukat a Dusza Árpád Programozói Emlékverseny döntőjén az ott lévő versenyzőknek (10 csapat, 30 középiskolás), felkészítő tanáraiknak és más érdeklődőknek.

**Elért eredmények, konklúzió**

A Dusza Mentor Műhelyt sikeresen megvalósítottuk, az célját elérte, koncepciója teljesült.

Szakmai eredményként megfogalmazható, hogy a csapatok megtanulták a Git használatát, a megvalósítandó feladatok közös lebontását és egymás közötti szétosztását transzparens működés kialakítása mellett. A saját maguk által választott technológiai stackben (Java, C#/ASP.NET, Unreal engine, Android) elmélyültek, megtanulták a hálózati kommunikációt, API készítését, kliens/szerver működést.

Visszatekintés keretében megfogalmaztuk, hogy a műhelyt a következő évben is folytatni szeretnénk. A bevont csapatok számát nagymértékbennem növelnénk, inkább minőségileg mélyítjük a műhely tartalmi munkáját.

Megfogalmazásra került számos továbbfejlesztési javaslat. A kisebb gyermekbetegségeket kiküszöböljük, és készítünk egy módszertani kézikönyvet is, amely a műhely működését definiálja. Ezáltal előre bemutatnánk az érdeklődőknek, hogy hogyan is működik a műhely, nagyobb betekintést biztosítva. Abban bízunk, hogy így a jelentkező csapatok és a mentorok számát is növelni tudjuk a jövőben.

A módszertani kézikönyv tisztázná az egyes szereplők (mentorok, felkészítő tanárok és csapattagok) szerepét is, segítséget nyújtana pl.: a felkészítő tanároknak is a még jobb bevonására. Erősen építünk az első év tapasztalataira ennek megfogalmazásához, ehhez a felkészítő tanárokkal is szervezünk egy beszélgetést.

Idén még szeretnénk oklevelekkel elismerni a csapatok munkáját, amelyet az iskolaigazgatóknak küldünk ki (ez még a korona vírus elterjedése előtt fogalmazódott meg), és az ISZE-honlapján publikálnánk a csapatok munkáját is.

Szeretnénk jövőre a csapatok számára további betekintést adni az ipar működésébe, amelyhez mi, mentorok még több személyes példát hoznánk be saját munkáinkból rövid előadások formájában, ill. tervben van céglátogatások megszervezése is.

**A Dusza Mentor Műhely a tények tükrében**

Mentorok száma: 4 fő

Jelentkező csapatok száma: 6 db 3 fős csapat

Dusza Mentor Műhelyt sikeresen befejező csapatok száma: 4

Résztvevők összlétszáma (akik sikeresen befejezték a munkát, felkészítő tanárokkal együtt): 21 fő

Közös találkozók száma (workshopok + bemutató közönség előtt): 4 alkalom

Résztvevők iskolák, akik sikeresen befejezték a mentorprogramot:

* Dunakeszi Radnóti Miklós Gimnázium
* Kaposvári Táncsics Mihály Gimnázium
* Budapesti Műszaki Szakképzési Centrum Neumann János Számítástechnikai Szakgimnáziuma
* Szombathelyi ELTE Bolyai János Gyakorló Általános Iskola és Gimnázium

Mentorok:

1. Korom Szilárd informatikatanár, programozó – Ericsson Magyarország Kft.
2. Marhefka István Független agiliscoach és szoftverarchitect – T-shaped Software Kft (saját cég)
3. Miglász Dániel Software Engineer – Bosch Magyarország
4. Molnár Viktor Product owner – IT Services Hungary Kft

A működést támogatták az ISZE részéről:

* Szécsiné Festő-Hegedűs Margit, középiskolai tanár, a Dusza Árpád Programozói Emlékverseny Zsűri elnöke
* Dr. Bánhidi Sándorné, ISZE főtitkára, a feltételek biztosítója

Nyékládháza, 2020. március 21.

Marhefka István

mentor

Dusza Mentor Műhely vezetője